सड़क पर दिखी राणे और ठाकरे परिवार की लड़ाई  
उद्धव ठाकरे के बेटे आदित्य ठाकरे और नारायण राणे के बेटे नीतेश के बीच मुंबई के वर्ली इलाके में गाड़ी ओवरटेक करने को लेकर तीखी बहस हो गई।
राणे और ठाकरे परिवार की लड़ाई अब सड़क पर भी उतर आई है। उद्धव ठाकरे के बेटे आदित्य ठाकरे और नारायण राणे के बेटे नीतेश के बीच मुंबई के वर्ली इलाके में गाड़ी ओवरटेक करने को लेकर तीखी बहस हो गई।  खबर है कि आदित्य ने वर्ली पुलिस स्टेशन में नीतेश के खिलाफ शिकायत दर्ज कराई है। सूत्रों के मुताबिक अपनी शिकायत में उन्होंने लिखा है कि नीतेश ने उनकी गाड़ी को जानबूझकर एक तरफ दबा दिया। आदित्य का आरोप है कि तीन दिन पहले सी-लिंक पर भी नीतेश ने उनके साथ ऐसी ही हरकत की थी, इसलिए उन्हें लगता है कि नीतेश राणे उन्हें जानबूझकर उकसाने की कोशिश कर रहे हैं।  थाने के वरिष्ठ इंस्पेक्टर वसंत तजाने ने बताया, हमने आदित्य ठाकरे के सुरक्षाकर्मी का बयान ले लिया है। इस बात की जांच की जा रही है कि क्या नीतेश के काफिले ने किसी प्रकार के यातायात नियमों का उल्लंघन किया।